Unul dintre cei mai prețuiți medici din Banat, fost secretar de stat din Ministerul Sănătății, actual preşedintele al Societăţii Române de Anestezie şi Terapie Intensivă, prof. dr. Dorel Săndesc, rememorează o declarație făcută de el însuși, în urmă cu câțiva ani, pentru țara noastră.
Medicul timișorean a postat scrisoarea adresată României, în anul 2011, pe contul său de Facebook.
<< Fb îmi amintește de o declarație amară pe care am făcut-o acum câțiva ani – și care rămâne din păcate neschimbată în sufletul meu: (1 decembrie 2011 – oradetimis.ro)
Profesorul universitar Dorel Săndesc, şeful Clinicii de Anestezie şi Terapie Intensivă din cadrul Spitalului Universitar Timişoara, unul dintre cei mai iubiţi şi preţuiţi medici din Banat, a avut amabilitatea să ne trimită răspunsul său la întrebarea "Ce-aţi face dacă v-aţi întâlni cu România, într-o dimineaţă, în cafenea?"
– Aş recunoaşte-o uşor, acea fată frumoasă, cu ochii albaştri de Voroneţ, dar atât de pierdută, ameţită, abandonată şi murdară, fără dinţi, bând în caverna fosforescentă a barului de zi. M-aş apropia încet de ea, aş lua-o de mână şi i-aş spune: "Hai acasă. Şi-au bătut joc de tine şi ţi-ai bătut joc de tine destul, nici eu nu am fost uşă de biserică, dar acum hai acasă."
I-aş pregăti o baie fierbinte, aş spăla-o încet, cu grijă, i-aş pansa rănile adânci şi aş unge-o cu uleiuri aromate şi tămăduitoare.
Aş duce-o la prietenul meu, chirurgul, să îi scoată toate cicatricile, de parcă nici nu ar fi fost, şi i-aş pune dinţi noi, albi, strălucitori, cum erau odată.
Şi apoi aş iesi cu ea în lume, tocmai de ziua ei, frumoasă peste măsură, plimbându-ne îndrăgostiţi printre trecătorii împietriţi.
Ruşinaţi, îşi vor ascunde privirea în pământ cei care au batjocorit-o de atâta timp fără să o vadă măcar, iar eu voi păşi zâmbind, cu privirea pierdută în albastrul ei de
Voroneţ, la braţ cu ea: Mama mea, Iubita mea, Prietena mea, Fiica mea. România mea! >>, a scris prof.dr. Dorel Săndesc pe contul de Facebook.